Document ID: 32000D0659

Kommissionens beslutning
af 13. oktober 2000
om ændring af beslutning 93/495/EØF om særlige betingelser for import af fiskerivarer med oprindelse i Canada
(meddelt under nummer K(2000) 2998)
(EØS-relevant tekst)
(2000/659/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer(1), senest ændret ved direktiv 97/79/EF(2), særlig artikel 11, og
ud fra følgende betragtninger:
(1) I artikel 1 i Kommissionens beslutning 93/495/EØF af 26. juli 1993 om særlige betingelser for import af fiskerivarer med oprindelse i Canada(3), senest ændret ved beslutning 96/31/EF(4), er det fastsat, at "Inspection Directorate of the Department of Fisheries and Oceans" er den myndighed i Canada, der er ansvarlig for at kontrollere, om fiskerivarer og akvakulturprodukter opfylder kravene i direktiv 91/493/EØF, og for at godkende dem.
(2) Efter omstruktureringen af Canadas administration er den kompetente myndighed for sundhedscertifikater for fiskerivarer (Inspection Directorate of the Department of Fisheries and Oceans) blevet ændret til "Canadian Food Inspection Agency (CFIA)". Den nye myndighed kan effektivt kontrollere overholdelsen af de gældende love. Det er derfor nødvendigt at ændre navnet på den kompetente myndighed i beslutning 93/495/EØF og i modellen for sundhedsattesten i bilag A til nævnte beslutning.
(3) Det er passende at harmonisere ordlyden i beslutning 93/495/EØF med ordlyden i de senest vedtagne kommissionsbeslutninger om særlige betingelser for import af fiskerivarer og akvakulturprodukter med oprindelse i visse tredjelande.
(4) De i denne beslutning fastsatte foranstaltninger i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
I beslutning 93/495/EØF foretages følgende ændringer:
1) Artikel 1 affattes således:
"Artikel 1
'Canadian Food Inspection Agency (CFIA)' er den myndighed i Canada, der er ansvarlig for at kontrollere og attestere, at fiskerivarer og akvakulturprodukter opfylder kravene i direktiv 91/493/EØF."
2) Artikel 2 affattes således:
"Artikel 2
Fiskerivarer og akvakulturprodukter med oprindelse i Canada skal opfylde følgende krav:
1) Hver sending skal ledsages af originalen af et sundhedscertifikat, der er nummereret, behørigt udfyldt, dateret og underskrevet, og som kun består af ét blad, jf. modellen i bilag A.
2) Varerne/produkterne skal stamme fra autoriserede virksomheder, fabriksskibe, kølelagre eller registrerede fryseskibe som anført i listen i bilag B.
3) Undtagen i tilfælde af frosne fiskerivarer i løs vægt, der er beregnet til forarbejdning til konserves, skal alle pakninger påføres ordet 'CANADA' og autorisations-/registreringsnummeret på den virksomhed, det fabriksskib, det kølelager eller det fryseskib, som varerne/produkterne stammer fra, med bogstaver, der ikke kan slettes."
3) Artikel 3, stk. 2, affattes således:
"2. Certifikaterne skal indeholde navn, titel og underskrift for CFIA's repræsentant og førstnævntes officielle stempel, der skal have en farve, der afviger fra farven på de øvrige angivelser."
4) Bilag A erstattes af bilaget til nærværende beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 13. oktober 2000.

Labels: 0
3
18
6